Source: http://www.viaiuris.sk/media/tlacove-spravy/223-krajsky-sud-dnes-rozhodol-o-.html
Timestamp: 2013-05-25 09:57:19+00:00
Document Index: 1260565

Matched Legal Cases: ['súd ', 'súd ', 'súd ', 'Súd ', 'súd ', 'súd ', 'Súd ', 'súd ', 'Súd ']

VIA IURIS - Centrum pre práva občana - Tlačové správy - Krajský súd dnes rozhodol o tom, že verejnosť má právo zúčastniť sa na rozhodovaní o ťažbe zlata.
via iuris na facebookuRSSenglish versionTémyZodpovednosť sudcovZodpovednosť verejných činiteľovZodpovedný občanAktivityAnalýzyKauzyLegislatívaKonferencieVzdelávaniePublikácieBiela VranaOtvorené právo & Cena OPFilmyPrvá právna pomocVýberové konania na súdochMédiáKontakt pre médiáTlačové správyVIA IURIS v médiáchNa stiahnutieO násPoslanieKontaktPodporte násTím VIA IURISSpolupracujúci právniciSprávna radaPartneriStanovyVýročné správyHistória VIA IURISPodporte nás
Kontakt pre médiáTlačové správyVIA IURIS v médiáchNa stiahnutie
Krajský súd dnes rozhodol o tom, že verejnosť má právo zúčastniť sa na rozhodovaní o ťažbe zlata.
Spolupracujúca advokátka VIA IURIS úspešne zastupovala na súde združenie Podpoľanie nad zlato v žalobe na preskúmanie rozhodnutia o vylúčení občianskeho združenia z konania o určení dobývacieho priestoru.
Krajský súd v Banskej Bystrici dnes vyniesol verdikt vo veci vylúčenia OZ Podpoľanie nad zlato z konania v prospech občianskeho združenia. Občianske združenie sa usiluje zastaviť projekt ťažby zlata v lokalite Detvy. Združenie nesúhlasí s plánmi spoločnosti Eastern Mediterranean Resources – Slovakia s.r.o., ktorá sa usiluje v Detve o ťažbu zlata s použitím metódy kyanidového lúhovania.
„Súd rozhodol o tom, že verejnosť má právo podieľať sa na rozhodovaní o ťažbe zlata ako účastník konania. Na Slovensku ešte stále nie je štandardom, že správne orgány konajú s verejnosťou ako s účastníkom konaní týkajúcich sa životného prostredia, o čom svedčí aj fakt, že bolo nevyhnutné domáhať sa tohto práva až súdnou cestou,“ konštatovala spolupracujúca advokátka VIA IURIS Eva Kováčechová, ktorá zastupuje OZ Podpoľanie nad zlato.
Senát Krajského súdu konštatoval, že nevidí dôvod, prečo by malo byť verejnosti odopreté právo byť účastníkom konania, ak žalovaný (Hlavný banský úrad) pripúšťa, že v ďalších konaniach bude s verejnosťou konať. Dnešný verdikt súdu znamená, že občianske združenie sa bude môcť aktívne zúčastňovať a vyjadrovať v samotnom konaní o určení dobývacieho priestoru – a prípadne toto rozhodnutie aj napadnúť na súde.
Rozhodnutie však ešte nenadobudlo právoplatnosť – Hlavný banský úrad má možnosť odvolať sa.
Združenie prostredníctvom spolupracujúcej advokátky VIA IURIS Evy Kováčechovej podalo pred Vianocami 2012 žalobu na preskúmanie rozhodnutia o vylúčení OZ Podpoľanie nad zlato z konania o určení dobývacieho priestoru. Združenie v žalobe žiadalo, aby súd zrušil rozhodnutia banských úradov o tom, že združenie nie je účastníkom konania.
Dnes súd zrušil rozhodnutie Hlavného banského úradu aj Obvodného banského úradu v Banskej Bystrici (prvostupňové aj odvolacie rozhodnutie) a vec vrátil naspäť na nové konanie a rozhodnutie Hlavnému banskému úradu. Hlavný banský úrad teraz bude musieť rozhodovať v intenciách dnešného rozsudku Krajského súdu.
Občianske združenie Podpoľanie nad zlato vystupuje proti ťažbe najmä preto, že dôsledkom ťažby s použitím metódy kyanidového lúhovania bude nezvratný zásah do životného prostredia obyvateľov Podpoľania. Táto metóda je pritom vo viacerých krajinách zakázaná (napr. v Českej republike) a negatívny postoj vyjadril už aj Európsky parlament.
Vylúčenie združenia z konania o určení dobývacieho priestoru znamenalo, že si nemohlo uplatňovať svoje práva v rámci konania a zapojiť sa do rozhodovania o určení dobývacieho priestoru ťažby zlata. Rozhodli o tom banské úrady, najprv Obvodný banský úrad v Banskej Bystrici, potom Hlavný banský úrad v Banskej Štiavnici.
Samotné povoľovanie ťažby zlata pritom pozostáva z viacerých samostatných povoľujúcich konaní – aktuálne prebieha konanie o určenie dobývacieho priestoru podľa banského zákona. Výsledkom toho konania je vymedzenie lokality pre konkrétnu banskú činnosť. (Určenie dobývacieho priestoru síce neznamená, že sa začne v danej lokalite okamžite ťažiť: toto rozhodnutie je však nevyhnutným podkladom pre ďalšie povoľovacie konanie. Znamená to, že ak bude územie vymedzené pre ťažbu zlata, len ťažko sa tam bude môcť realizovať iná činnosť.
V žalobe, ktorú v mene občianskeho združenia Podpoľanie nad zlato podala spolupracujúca advokátka VIA IURIS Eva Kováčechová, namietali žalobcovia porušenie viacerých práv združenia:
•	Právo na preskúmanie rozhodnutia týkajúceho sa životného prostredia nezávislým súdom
•	Ústavné právo na priaznivé životné prostredie
•	Ústavné právo na včasné a úplné informácie o životné prostredie
Žaloba OZ Podpoľanie nad zlato bola odôvodnená nasledovne:
•	OZ Podpoľanie nad zlato je presvedčené, že v zmysle právnych predpisov Slovenskej republiky (predovšetkým banského zákona a správneho poriadku) malo mať združenie postavenie účastníka konania. Navyše, Aarhuský dohovor garantuje, že verejnosť má mať vo veciach týkajúcich sa životného prostredia prístup k súdu (t.j. k súdnemu preskúmaniu rozhodnutia), čo však znamená, že podľa slovenského právneho poriadku musí byť účastníkom predchádzajúceho správneho konania – keďže len účastník konania môže podať žalobu na súd. Aby sa teda naplnila podmienka podľa Aarhuského dohovoru, musí byť združenie najskôr účastníkom povoľovacieho konania, až potom môže prípadne podať žalobu na preskúmanie rozhodnutia týkajúceho sa životného prostredia = t.j. každého povoľovacieho rozhodnutia, ktoré môže mať vplyv na životné prostredie.
•	Združenie je zároveň toho názoru, že konaniu o určenie dobývacieho priestoru malo predchádzať tzv. posudzovanie vplyvov na životné prostredie (= EIA). V rámci tohto konania by bolo následne zabezpečené aj to, že by verejnosť (aj mimovládna organizácia) mala právo byť účastníkom nasledujúcich povoľujúcich konaní.
•	Banský úrad tieto argumenty v konaní neakceptoval a v mnohom ich odignoroval, takže to rozhodnutie je nepreskúmateľné, lebo je nezrozumiteľné a neobsahuje dostatok dôvodov.
Súd sa dnes v odôvodnení rozhodnutia stotožnil s argumentáciou OZ Podpoľanie nad zlato a konštatoval, že vnútroštátne právne predpisy, ktoré upravujú účasť verejnosti (aj mimovládnych organizácií) v konaniach týkajúcich sa životného prostredia, je potrebné interpretovať v duchu Aarhuského dohovoru a príslušných smerníc EÚ.
Táto interpretácia znamená, že štát má povinnosť zabezpečiť, aby mimovládne organizácie (ďalej len MVO) mohli na súde napadnúť každé rozhodnutie, ktoré sa týka životného prostredia. A keďže podľa aktuálnej právnej úpravy Slovenskej republiky sa môže so žalobou obrátiť na súd len taký subjekt, ktorý bol účastníkom príslušného konania, musí mať takáto MVO status účastníka v konaní. Súd konštatoval, že aj vo fáze rozhodovania o určení dobývacieho priestoru má mať občianske združenie právo byť účastníkom konania. Svoje rozhodnutie oprel o Aarhuský dohovor a o judikatúru Súdu Európskej únie.
Mgr. Eva Kováčechová, advokátka spolupracujúca s VIA IURIS, mobil: 0905 560 159, email: kovacechova@kovacechova.sk
TémyAktivityMédiáO násPodporte nás Copyright © 2009 VIA IURIS. All Rights Reserved.